CELEX: 52012PC0721
Language: da
Date: 2012-12-03
Title: Forslag til EUROPA-PARLAMENTETS OG RÅDETS DIREKTIV om tilgængeligheden af offentlige organers websteder

|
			
		
		
		52012PC0721
		
			Forslag til EUROPA-PARLAMENTETS OG RÅDETS DIREKTIV om tilgængeligheden af offentlige organers websteder /* COM/2012/0721 final - 2012/0340 (COD) */
			
				
		
		
			
			   	BEGRUNDELSE
1.           BAGGRUND FOR FORSLAGET
Denne
begrundelse har til formål at give en mere detaljeret præsentation af et nyt
direktivforslag, der sigter mod en indbyrdes tilnærmelse af medlemsstaternes
love og administrative bestemmelser om tilgængeligheden af offentlige organers
websteder. 
Formålet med
direktivet er at støtte medlemsstaterne i gennemførelsen af deres nationale
forpligtelser vedrørende webtilgængelighed og deres forpligtelser i medfør af
FN’s konvention om rettigheder for personer med handicap, for så vidt angår
offentlige organers websteder.
Webtilgængelighed
har at gøre med de principper og teknikker, man skal tage højde for, når man
udvikler websteder, for at gøre deres indhold tilgængeligt for alle brugere,
særligt brugere med handicap[1].
1.1.        Forslagets målsætninger og
baggrund 
I 2009 talte
markedet for webudvikling omkring 175 000 virksomheder i EU’s 27 medlemsstater.
Det beskæftigede omkring 1 million mennesker og omsætningen lå på 144 mia. EUR[2]. 
Det europæiske
marked for produkter og tjenesteydelser, der har med webtilgængelighed at gøre,
anslås at være 2 mia. EUR værd. Markedet rummer et betydeligt vækstpotentiale,
eftersom færre end 10 % af webstederne er tilgængelige. Antallet af borgere med
funktionsnedsættelser eller handicap (15 % af EU’s befolkning i den
arbejdsdygtige alder eller 80 mio. mennesker) kan stige markant i takt med, at
EU’s befolkning ældes. 
Webtilgængelighed er af stor vigtighed for
offentlige organer, da tilgængelige websteder bidrager til at udvide organernes
rækkevidde og hjælpe dem med at leve op til deres offentlige ansvar. Antallet
af websteder, der tilbyder tjenesteydelser inden for elektronisk forvaltning
(ca. 380 500 i EU) og offentlige websteder (over 761 000 i EU) vokser hurtigt.
De fleste medlemsstater har allerede enten vedtaget lovgivning eller iværksat
andre foranstaltninger vedrørende webtilgængelighed, men der er store forskelle
mellem disse love og foranstaltninger. 
Disse ikke-harmoniserede nationale tilgange
til webtilgængelighed skaber barrierer på det indre marked. Udbydere, der driver
virksomhed på tværs af grænserne, konfronteres med ekstra
produktionsomkostninger. Konkurrencen, konkurrencedygtigheden og den økonomiske
vækst bliver hæmmet, fordi virksomhederne, især de små og mellemstore virksomheder,
mangler viden og kapacitet til at håndtere alle specifikationerne og
procedurerne. 
Nationale
myndigheder og erhvervsaktører står i en usikker situation, når de skal vælge,
hvilke webtilgængelighedsspecifikationer der skal anvendes til eventuelle grænseoverskridende
tjenesteydelser, og hvad der er den mest hensigtsmæssige politiske ramme for
webtilgængelighed.
Der foreslås en
harmonisering på EU-plan af de nationale foranstaltninger for den offentlige
sektor som en forudsætning for, at der kan rettes op på opsplitningen og
manglen på tillid til markedet for webtilgængelighed. 
Dette direktiv er rettet mod offentlige
organers websteder, da offentlige organer tilbyder information og
tjenesteydelser, der er af yderste vigtighed for borgerne, og alene de
offentlige udgifter kan skabe et sikkert marked af betydelig størrelse for
webudviklere. 
Omkostningerne
for administrationerne i forbindelse med overholdelse af direktivet er blevet
vurderet, og det konkluderes, at fordelene opvejer omkostningerne. 
Eftersom webudviklerne opmuntres til at opnå
stordriftsfordele, vil dette tiltag bidrage til at skabe en meget høj grad af
afsmitning, i første omgang på alle andre offentlige organers websteder. 
Harmonisering vil føre til bedre
markedsforhold, flere arbejdspladser, billigere webtilgængelighed og flere
tilgængelige websteder. Således vil både myndigheder, virksomheder og borgere
stå som vindere.
1.2.        Teknisk baggrund
Interessenter
verden over anvender i dag i vid udstrækning metoder baseret på succeskriterierne
og kravene vedrørende overholdelsesniveau AA i retningslinjerne for
tilgængeligt webindhold, version 2.0 (WCAG 2.0), der er udgivet af World Wide
Web Consortium (W3C)[3]

En europæisk standard, der omfatter
webtilgængelighed i overensstemmelse med WCAG 2.0 (herunder brug på niveau AA
og tilhørende metoder til vurdering af overholdelsen) er under udvikling på
grundlag af Kommissionens mandat M/376 til de europæiske
standardiseringsorganisationer CEN, CENELEC og ETSI. Resultaterne af dette
arbejde bør danne grundlag for en harmoniseret standard, hvis anvendelse giver
formodning om overensstemmelse med de krav om webtilgængelighed, der fastlægges
i dette direktiv.
Den Internationale
Standardiseringsorganisation og Den Internationale Elektrotekniske Kommission (IEC)
har vedtaget den internationale standard ISO/IEC 40500:2012[4] om webtilgængelighed. ISO/IEC
40500:2012 er identisk med de oprindelige WCAG 2.0-retningslinjer.
1.3.        Politisk baggrund
Der er adskillige politiske initiativer på
europæisk niveau vedrørende webtilgængelighed: Den europæiske
handicapstrategi 2010-2020 (ikt-tilgængelighed), handlingsplanen
for e-forvaltning 2011-2015 (inklusive og tilgængelige
e-forvaltningstjenester), den digitale dagsorden for Europa
(ifølge Kommissionens forslag skal den offentlige sektors websteder være fuldt
tilgængelige, når vi når 2015). EU's finansieringsprogrammer
(RP7, rammeprogrammet for konkurrenceevne og innovation) støtter forskning og
udvikling inden for webtilgængelighedsløsninger. Webtilgængeligheden
vil også blive styrket ved revisionen af direktiverne om offentlige indkøb.
1.4.        Overensstemmelse med andre
EU-politikker og -mål
Artikel 9 i De Forenede Nationers konvention
om rettigheder for personer med handicap[5]
forpligter medlemsstaterne og EU til at træffe passende foranstaltninger til at
sikre, at personer med handicap på lige fod med andre har adgang til bl.a.
informations- og kommunikationsteknologi, herunder internettet. Dette direktiv
skal sikre, at den harmoniserede standard for webtilgængelighed, som bør
baseres på resultatet af Kommissionens mandat M/376[6], også anvendes i praksis. 
Nedenstående
forslag omfatter kun de webbaserede onlinetjenester, der tilbydes af offentlige
organer.
Forslaget
indgår i et samspil med den europæiske lov om tilgængelighed[7], der for øjeblikket er under
forberedelse, og som vedrører tilgængeligheden af varer og tjenesteydelser,
herunder ikt. Ved at fokusere på den private sektor vil den europæiske lov om
tilgængelighed - med forbehold af resultatet af den igangværende konsekvensanalyse
- fremme gennemførelsen af den digitale dagsordens mål om fuld
webtilgængelighed ved også at sikre, at websteder i den private sektor, der
tilbyder grundlæggende tjenesteydelser til borgerne, bliver tilgængelige. Disse
websteder tilbyder information og interaktion, f.eks. vedrørende indgåelse af
kontrakter, reservering, fakturering og betaling samt adgang til support.
2.           RESULTAT AF HØRINGER AF INTERESSEREDE
PARTER OG KONSEKVENSANALYSER
2.1.        Høringer af interesserede
parter
Der er gennemført en række offentlige høringer
og undersøgelser, rettet mod medlemsstaterne, sektoren og civilsamfundet, for at
indkredse problemerne og behovene:
–                        
Benchmarkingundersøgelse 2010-2011:
"Monitoring e-accessibility"[8].

–                        
Økonomisk vurdering med det formål at forbedre e-tilgængelighedstjenester
og ‑produkter[9].
Workshops om webtilgængelighed (2008)[10].

–                        
Offentlig høring via Kommissionens interaktive
internetplatform "Kom til orde i Europa" (2008)[11]. 
–                        
Undersøgelse af webtilgængeligheden i de europæiske
lande[12].

–                        
Benchmarkundersøgelse om fremskridtene inden for
e-tilgængelighed i Europa (2006 – 2008)[13].
–                        
Medlemsstaternes ekspertgrupper om e-inddragelse og
inklusiv kommunikation[14].
–                        
Fysiske møder og samråd med repræsentanter fra
større civilsamfundsorganisationer såsom Det Europæiske Handicapforum og Den
Europæiske Blindeunion, AGE and ANEC, softwarevirksomheder og en europæisk
brancheforening[15].
2.2.        Konsekvensanalyse
Der blev nedsat en styringsgruppe for
konsekvensanalysen under ledelse af Generaldirektoratet for Informationssamfundet
og Medier med en bred repræsentation af Kommissionens tjenestegrene og
afdelinger. Disse omfattede Juridisk Tjeneste, Generalsekretariatet, GD for
Kommunikation, GD for Økonomiske og Finansielle Anliggender, GD for
Beskæftigelse, Sociale Anliggender, Arbejdsmarkedsforhold og Inklusion, GD for
Erhvervspolitik, Eurostat, GD for Sundhed og Forbrugere, GD for
Informationsteknologi, GD for Det Indre Marked og Tjenesteydelser og GD for
Retlige Anliggender. Styringsgruppens opgave var at analysere og drøfte de forskellige
aspekter og perspektiver i forslaget.
Svarene på konsekvensanalyseudvalgets
anbefalinger er indarbejdet i den endelige udgave af konsekvensanalysen. 
3.           JURIDISKE ASPEKTER AF FORSLAGET
3.1.        Retsgrundlag:
Artikel 114, stk. 1, i traktaten om Den Europæiske
Unions funktionsmåde (TEUF).
3.2.        Nærhedsprincippet
Nærhedsprincippet finder anvendelse, for så
vidt som forslaget ikke hører under EU's enekompetence.
Målene for dette forslag kan ikke i
tilstrækkelig grad opfyldes af medlemsstaterne, hvilket skyldes følgende:
Forslaget vedrører tværnationale spørgsmål,
som de enkelte medlemsstater ikke kan løse hver for sig. Nationale tiltag kan
ikke i tilstrækkelig grad sikre en indbyrdes tilnærmelse af medlemsstaternes
foranstaltninger og en harmoniseret tilgang, hvilket høringerne og
undersøgelserne bekræfter.
Forskelle i medlemsstaternes fremgangsmåder
skaber begrænsninger og lægger byrder på de virksomheder, der forsøger at
interagere på tværs af grænserne. Dette begrænser mulighederne for udvikling af
et modent, offentligt marked for webtilgængelighedsprodukter og
tjenesteydelser, og det kan hindre bevægeligheden for borgere, der anvender
kompenserende teknologier.
Ved at anvende harmoniserede krav og ved at
deltage i en samarbejdsordning med det formål at udveksle god praksis, knowhow
og løsninger på teknologiske problemer vil man kunne anvende ressourcerne mere
effektivt.
3.3.        Proportionalitetsprincippet
Forslaget er i overensstemmelse med proportionalitetsprincippet,
da det kun gælder for en minimumsliste over (typer af) websteder, men giver
medlemsstaterne mulighed for at udvide denne liste. 
Desuden overlades vigtige gennemførelsesaspekter
såsom valget af, hvilken myndighed der skal være ansvarlig for kontrol af
overholdelsen, til medlemsstaterne.
3.4.        Forslaget
Artikel 1 – Genstand og
anvendelsesområde
Direktivet har til formål at sikre en
indbyrdes tilnærmelse af medlemsstaternes love og administrative bestemmelser
vedrørende tilgængeligheden af offentlige organers websteder ved at fastlægge
harmoniserede krav. 
Forslaget indeholder de tekniske bestemmelser,
ved hjælp af hvilke medlemsstaterne skal sikre tilgængeligheden af indholdet på
visse typer af offentlige organers websteder, i det følgende benævnt
"berørte websteder". De typer af websteder, der er tale om,
indeholder information og tjenesteydelser, der udbydes af offentlige organer,
og som er nødvendige for borgernes deltagelse i økonomien og samfundet og for,
at EU’s borgere kan udøve deres rettigheder. De forskellige typer websteder er
opført i bilaget, baseret på benchmarkingundersøgelsen om e-handel fra 2001[16].
Medlemsstaterne kan beslutte at udvide denne
liste over websteder.
Artikel 2 - Definitioner
Direktivet definerer en række udtryk
vedrørende websteder, standarder og offentlige organer. Terminologien
vedrørende webindhold og brugergrænseflader svarer til den terminologi, der
anvendes af W3C i deres webtilgængelighedsinitiativ, og er i overensstemmelse
med det udkast til standard, der foreligger som resultat af mandat 376. 
Artikel 3 – Krav om webtilgængelighed 
Kravene om webtilgængelighed defineres ud fra
to kriterier: 
–              
Brugerorientering. 
–              
Markedsorientering og interoperabilitet. 
Da kravene kan ændre sig som følge af den
teknologiske og samfundsmæssige udvikling, skal Kommissionen have beføjelse
til, hvor det er relevant, at vedtage delegerede retsakter for yderligere at
specificere de nødvendige harmoniserede krav, der skal sikre de berørte
websteders tilgængelighed.
For hurtigt at føre de nuværende politiske
tilsagn ud i livet skal ovennævnte bestemmelser anvendes senest fra den 31.
december 2015.
Artikel 4 – Harmoniserede standarder og
formodning om overensstemmelse
Dette direktiv er i overensstemmelse med Europa-Parlamentets
og Rådets forordning (EU) nr. 1025/2012 om europæisk standardisering, om
ændring af Rådets direktiv 89/686/EØF og 93/15/EØF og Europa-Parlamentets og
Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF,
2007/23/EF, 2009/23/EF og 2009/105/EF og om ophævelse af Rådets beslutning
87/95/EØF og Europa-Parlamentets og Rådets afgørelse nr. 1673/2006/EF. Denne
forordning udgør retsgrundlaget for, at Kommissionen kan anmode europæiske
standardiseringsorganisationer om at udvikle harmoniserede standarder, der skal
hjælpe de berørte parter til at skabe formodning om overensstemmelse.
Referencen til disse standarder vil blive offentliggjort i Den Europæiske
Unions Tidende, om relevant med henvisning til de muligheder, der skal
tages højde for i anvendelsen af disse standarder. 
Det fremgår af en betragtning i direktivet, at
det forventes, at der i den europæiske standard, der kommer ud af mandat 376,
og efterfølgende i den harmoniserede standard, der bør bygge på resultatet af
dette arbejde, vil blive taget højde for succeskriterierne og kravene til
overholdelsesniveau AA som angivet i retningslinjerne for tilgængeligt
webindhold, version 2.0 (WCAG 2.0), udgivet af World Wide Web Consortium (W3C).
Disse teknologineutrale specifikationer udgør grundlaget for kravene om
webtilgængelighed.
Artikel 5 – Europæiske og internationale
standarder og formodning om overensstemmelse
Direktivet indeholder en løsning for perioden,
indtil der er vedtaget harmoniserede standarder: berørte websteder, der
opfylder europæiske standarder eller dele heraf, som Kommissionen ved delegerede
retsakter har fastsat som brugbare standarder, formodes af være i
overensstemmelse med kravene om webtilgængelighed. Under mandat 376 er der ved
at blive udarbejdet en europæisk standard, der dækker webtilgængelighed.
Så længe der endnu ikke er fastsat
bestemmelser om europæiske standarder, formodes berørte websteder, som opfylder
de dele af ISO/IEC 40500: 2012, der omfatter succeskriterierne og kravene
vedrørende overholdelsesniveau AA, at være i overensstemmelse med kravene om
webtilgængelighed,.
Artikel 6 – Yderligere foranstaltninger
Der foreslås yderligere foranstaltninger for
at bidrage til bevidstgørelse, etablering af samarbejdsordninger og vækst på
markedet.
Medlemsstaterne opfordres til at fremme
tilgængeligheden af andre offentlige organers websteder end dem, der er direkte
berørt af lovgivningen, da dette vil sætte skub i væksten på markedet og skabe
webtilgængelighed til gavn for EU's borgere.
Artikel 7 – Overvågning og rapportering 
Tilgængeligheden af et websted bør overvåges
løbende, i takt med at indholdet ajourføres. Medlemsstaterne anmodes om at
overvåge de berørte offentlige organers websteder efter den fremgangsmåde, som
Kommissionen fastlægger efter proceduren i direktivet.
Denne fremgangsmåde vil omfatte procedurer og tekniske vurderingstilgange
fra den harmoniserede standard, hvor dette er relevant, og hvor en sådan
findes, og den vil blive offentliggjort i Den Europæiske Unions Tidende.
Medlemsstaterne får frie hænder til at
iværksætte en passende ordning for en sådan kontrol, idet de udpeger de
myndigheder, der skal være ansvarlige for kontrollen.

Medlemsstaterne skal rapportere om
resultaterne af overvågningen på årsbasis. Rapporterne skal også omfatte en
eventuel udvidelse af listen over typer af berørte websteder og yderligere
foranstaltninger, der er blevet iværksat i medfør af artikel 6.
Ordningerne vedrørende medlemsstaternes
rapportering til Kommissionen fastlægges efter proceduren i dette direktiv.
Artikel 8 - Udøvelse af de delegerede
beføjelser
Direktivet indeholder bestemmelser vedrørende
anvendelse af delegerede retsakter i overensstemmelse med artikel 290 i
traktaten om Den Europæiske Unions funktionsmåde, (TEUF), der giver
lovgiveren mulighed for at delegere beføjelser til Kommissionen til at vedtage
almengyldige ikke-lovgivningsmæssige retsakter, der udbygger eller ændrer visse
ikke-væsentlige bestemmelser i en lovgivningsmæssig retsakt. Denne procedure
vil kunne anvendes med henblik på yderligere at specificere de krav om
webtilgængelighed, der anført i direktivets artikel 3, og til at fastsætte,
hvilke europæiske standarder eller dele heraf der giver formodning om
overensstemmelse med kravene om webtilgængelighed for de berørte websteder, der
opfylder dem. 
Artikel 9 - Udvalg
Kommissionen bistås af et udvalg i henhold til
forordning (EU) nr. 182/2011. Der henvises til både rådgivnings- og
undersøgelsesproceduren, der anvendes i overensstemmelse med artiklerne i dette
direktiv. 
Artikel 10 – Gennemførelse i national ret
Direktivet fastsætter en ikrafttrædelsesdato
for de love og administrative bestemmelser, der er nødvendige for at efterkomme
dette direktiv: senest den 30. juni 2014.
Artikel 11 - Nyvurdering
Direktivets anvendelse tages op til vurdering
inden for tre år efter dets ikrafttræden.
4.           VIRKNINGER FOR BUDGETTET
Direktivet har ingen budgetmæssige
konsekvenser for EU’s budget.
2012/0340 (COD)
Forslag til
EUROPA-PARLAMENTETS OG RÅDETS DIREKTIV
om tilgængeligheden af offentlige organers
websteder
(EØS-relevant tekst)
EUROPA-PARLAMENTET OG RÅDET FOR DEN
EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 114, stk. 1,
under henvisning til forslag fra
Europa-Kommissionen,
efter fremsendelse af udkast til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[17],

under henvisning til udtalelse fra
Regionsudvalget[18],

efter den almindelige lovgivningsprocedure og
ud fra følgende betragtninger:
(1)       Udviklingen hen imod et
digitalt samfund giver brugerne nye muligheder for at få adgang til information
og tjenesteydelser. Udbyderne af information og tjenesteydelser, herunder
offentlige organer, benytter sig i stigende grad af internettet til at
frembringe, indsamle og formidle en bred vifte af oplysninger og
tjenesteydelser online, som er af yderste vigtighed for offentligheden.
(2)       Webtilgængelighed har at gøre
med de principper og teknikker, man skal tage højde for, når man udvikler
websteder, for at gøre deres indhold tilgængeligt for alle brugere, særligt
brugere med funktionsnedsættelser, herunder personer med handicap. Websteders
indhold omfatter både tekstlig og ikke-tekstlig information, og også download
af formularer og interaktion, f.eks. udfyldning af digitale formularer,
autentifikation og transaktioner såsom sagsbehandling og betalinger.
(3)       I handlingsplanen for
e-forvaltning 2011-2015[19]
opfordrer Kommissionen til, at der udvikles e-forvaltningstjenester, der sikrer
inklusion og tilgængelighed.
(4)       Ifølge Kommissionens
meddelelse om en digital dagsorden for Europa[20]
bør den offentlige sektors websteder være tilgængelige, når vi når 2015.
(5)       Rammeprogrammet for
forskning, teknologisk udvikling og demonstration[21] og rammeprogrammet for
konkurrenceevne og innovation[22]
støtter forskning og udvikling inden for teknologiske løsninger på
tilgængelighedsproblemer.
(6)       Ved at ratificere De Forenede
Nationers konvention om rettigheder for personer med handicap (i det følgende
benævnt "FN-konventionen") har flertallet af medlemsstaterne og
Unionen ved konventionens indgåelse forpligtet sig til at sikre, at personer
med handicap på lige fod med andre har adgang til bl.a. informations- og
kommunikationsteknologi, og til at træffe passende foranstaltninger til at
fremme adgangen for personer med handicap til nye informations- og
kommunikationsteknologier og ‑systemer, herunder internettet.
(7)       Den europæiske
handicapstrategi 2010-2020[23]
bygger på FN-konventionen og indeholder tiltag inden for en række højt
prioriterede områder, herunder webtilgængelighed med det formål at "sikre
tilgængelighed i forbindelse med varer, tjenester, herunder offentlige
tjenester, og hjælpemidler for handicappede".
(8)       Rådets forordning (EF)
nr. 1081/2006 om generelle bestemmelser for Den Europæiske Fond for
Regionaludvikling, Den Europæiske Socialfond og Samhørighedsfonden[24] indeholder bestemmelser om
ikt-tilgængelighed. De vedrører dog ikke specifikt webtilgængelighed.
(9)       Det hurtigtvoksende
webtilgængelighedsmarked omfatter en række økonomiske aktører såsom udviklere
af websteder og softwareværktøjer til udvikling, vedligeholdelse og test af
websider, udviklere af brugeragenter, herunder browsere og tilhørende
kompenserende teknologier, og udbydere af certificeringstjenester og kurser. 
(10)     Adskillige medlemsstater har
vedtaget foranstaltninger baseret på internationalt udbredte retningslinjer for
udvikling af tilgængelige websteder, men ofte henviser anvisningerne til
forskellige versioner eller overholdelsesniveauer i retningslinjerne, eller der
er indført tekniske varianter på nationalt plan.
(11)     Udbyderne af webtilgængelighed
omfatter en lang række små og mellemstore virksomheder (SMV). Disse udbydere,
og særligt de små og mellemstore virksomheder, afskrækkes fra at drive
virksomhed uden for deres hjemmemarked. På grund af forskelle i regler og
specifikationer vedrørende webtilgængelighed hæmmes deres vækst og
konkurrenceevne af de ekstra omkostninger, der er forbundet med udvikling og
markedsføring af produkter og tjenesteydelser vedrørende webtilgængelighed på
tværs af grænserne.
(12)     Indkøbere af websteder og
dermed forbundne produkter og tjenesteydelser oplever høje priser på ydelserne,
eller de er afhængige af en enkelt udbyder på grund af begrænset konkurrence.
Leverandørerne vælger ofte varianter af leverandørspecifikke
"standarder", hvilket hæmmer mulighederne for interoperabilitet
mellem brugeragenter og adgang til webindhold overalt i EU. Uensartede regler i
medlemsstaterne reducerer de fordele, man kunne drage ved at dele erfaringer
med nationale og internationale fagfæller som reaktion på den samfundsmæssige
og teknologiske udvikling.
(13)     For at afhjælpe opsplitningen
er det nødvendigt at sikre en indbyrdes tilnærmelse af de nationale
foranstaltninger på EU-plan på grundlag af en aftale om tilgængelighedskrav til
offentlige organers websteder. Dette vil mindske usikkerheden blandt
webudviklerne og fremme interoperabiliteten. Ved at anvende
tilgængelighedskrav, der er teknologineutrale, undgår man at hæmme innovationen
og vil måske endda stimulere den. 
(14)     En harmoniseret tilgang vil
også gøre det muligt for EU's offentlige organer og virksomheder at opnå
økonomiske og sociale fordele ved, at onlinetjenesterne når ud til flere
borgere og kunder. Dette burde styrke det indre markeds potentiale inden for
webtilgængelighedsprodukter og -tjenesteydelser. Den deraf følgende vækst på
markedet burde gøre det muligt for virksomhederne at bidrage til økonomisk
vækst og jobskabelse i EU. Ved at styrke det indre marked vil man gøre det mere
attraktivt at investere i EU. Det offentlige vil nyde godt af billigere
webtilgængelighed. 
(15)     Borgerne vil få adgang til en
bredere vifte af offentlige onlinetjenester, og de vil modtage information og
tjenesteydelser, der gør det nemmere for dem at udøve deres rettigheder i hele
EU, særlig retten til at færdes og opholde sig frit på Unionens område samt
deres etableringsfrihed og ret til fri udveksling af tjenesteydelser.
(16)     Kravene om webtilgængelighed i
dette direktiv er teknologineutrale. De angiver kun, hvilke grundlæggende funktioner
der skal være til stede, for at brugerne kan opfatte, bruge og forstå et
websted og dets indhold. De fastlægger ikke, hvordan dette skal opnås, eller
hvilken teknologi der bør anvendes til bestemte websteder, onlineinformationer
eller applikationer. Dermed står de ikke i vejen for innovation. 
(17)     Interoperabilitet i
forbindelse med webtilgængelighed bør baseres på almindeligt vedtagne og
anvendte specifikationer, der sikrer størst mulig kompatibilitet mellem
webindholdet og nuværende og fremtidige brugeragenter og kompenserende
teknologier. Mere specifikt bør webindholdet forsyne brugeragenterne med en
fælles intern kodning af naturligt sprog, strukturer, relationer og sekvenser
samt data i eventuelle indlejrede brugergrænsefladekomponenter. Interoperabilitet
er således til gavn for brugerne, idet de kan anvende deres brugeragenter til
at tilgå websteder overalt: de vil muligvis også få flere valgmuligheder og
lavere priser i hele EU. Interoperabilitet vil ligeledes gavne udbydere og
indkøbere af produkter og tjenesteydelser til fremme af webtilgængelighed.
(18)     Som understreget i den
digitale dagsorden for Europa bør de offentlige myndigheder medvirke til at
stimulere markederne for onlineindhold. Dette kan de blandt andet gøre ved at
stille den offentlige sektors informationer til rådighed på åbne, effektive og
ikke-diskriminerende vilkår. Dermed skabes der en vigtig kilde til potentiel
vækst i innovative onlinetjenester.
(19)     Direktivet bør have som mål at
sikre, at visse typer websteder, der tilhører offentlige organer, og som er
vigtige for offentligheden, opfylder fælles krav om tilgængelighed. Disse typer
blev indkredset i benchmarkundersøgelsen om e-forvaltning i 2001[25] og har dannet grundlag for
listen i bilaget.
(20)     Dette direktiv fastsætter krav
om webtilgængelighed for visse typer af websteder, der tilhører offentlige
organer. For at gøre det lettere for de berørte websteder at opfylde disse krav
er det nødvendigt at gøre en formodning om overensstemmelse gældende for
berørte websteder, som opfylder harmoniserede standarder, der er udarbejdet og
offentliggjort i henhold til Europa-Parlamentets og Rådets forordning (EU) nr.
1025/2012 om europæisk standardisering, om ændring af Rådets direktiv
89/686/EØF og 93/15/EØF og Europa-Parlamentets og Rådets direktiv 94/9/EF,
94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og
2009/105/EF og om ophævelse af Rådets beslutning 87/95/EØF og
Europa-Parlamentets og Rådets afgørelse nr. 1673/2006/EF, og som har til formål
at udtrykke detaljerede tekniske specifikationer for disse krav. I medfør af
denne forordning har medlemsstaterne og Europa-Parlamentet mulighed for at gøre
indsigelse mod harmoniserede standarder, som efter deres opfattelse ikke fuldt
ud opfylder de webtilgængelighedskrav, der fastsættes i nærværende direktiv.
(21)     Kommissionen har allerede
udstedt et mandat, M/376[26],
til de europæiske standardiseringsorganisationer om at udarbejde en europæisk
standard, der fastlægger krav om funktionsmæssig tilgængelighed for ikt-produkter
og ‑tjenesteydelser, herunder webindhold, og som kan bruges i forbindelse
med offentlige indkøb samt til andre formål, herunder indkøb i den private
sektor. I dette øjemed skal de europæiske standardiseringsorganisationer
arbejde tæt sammen med de relevante fora for industristandarder og konsortier,
herunder World Wide Web Consortium (W3C/WAI). Resultatet af dette arbejde bør
danne grundlag for en harmoniseret standard, der giver formodning om
overensstemmelse med kravene om webtilgængelighed i dette direktiv.
(22)     Indtil der er offentliggjort en
reference til en sådan harmoniseret standard eller dele heraf, bør der gælde en
formodning om overensstemmelse med kravene om webtilgængelighed for de berørte
websteder, der opfylder de europæiske standarder eller dele heraf, som Kommissionen
ved delegerede retsakter har fastsat som brugbare standarder. Det kunne for
eksempel være den europæiske standard, der vedtages på grundlag af mandat M/376.

(23)     I mangel af en sådan europæisk
standard bør der gælde en formodning om overensstemmelse med kravene om
webtilgængelighed for de berørte websteder, der opfylder de dele af den internationale
standard ISO/IEC 40500:2012, der omfatter succeskriterierne og kravene
vedrørende overholdelsesniveau AA. Den internationale standard ISO/IEC
40500:2012 er identisk med de oprindelige retningslinjer for tilgængeligt
webindhold, WCAG 2.0. Det er alment anerkendt blandt de berørte parter både på
internationalt og europæisk plan, at de succeskriterier og krav vedrørende
overholdelsesniveau AA, der er fastsat for websider i W3W's retningslinjer for
tilgængeligt webindhold, version 2.0 (WCAG 2.0), danner grundlag for
fyldestgørende specifikationer for webtilgængelighed. Dette understreges også i
Rådets konklusioner om et tilgængeligt informationssamfund[27].
(24)     Overensstemmelsen med kravene
om webtilgængelighed bør overvåges løbende fra den første udvikling af et
offentligt organs websted til alle efterfølgende ajourføringer af webstedets
indhold. Der bør fastlægges en harmoniseret fremgangsmåde for, hvordan
medlemsstaterne på en ensartet måde kontrollerer webstedernes overensstemmelse
med kravene om webtilgængelighed, hvordan de indsamler repræsentative
eksempler, og hvor hyppigt de skal udføre kontrol. Medlemsstaterne bør hvert år
aflægge rapport om resultatet af overvågningen og mere generelt om, hvilke
foranstaltninger de har truffet til gennemførelse af direktivet.
(25)     Hvis der skabes et indre
marked med ensartede vilkår, burde webudviklerne støde på færre hindringer, og
myndighederne og andre, der køber webtilgængelighedsprodukter og
–tjenesteydelser, burde få lavere omkostninger.
(26)     For at sikre, at de berørte
websteder gøres tilgængelige i overensstemmelse med kravene om
webtilgængelighed i dette direktiv, bør Kommissionen tillægges beføjelser til
at vedtage delegerede retsakter i overensstemmelse med artikel 290 i traktaten
om Den Europæiske Unions funktionsmåde med henblik på at uddybe kravene om
webtilgængelighed, hvis dette viser sig hensigtsmæssigt, og at fastsætte,
hvilke europæiske standarder eller dele heraf der i mangel af harmoniserede
standarder giver formodning om overensstemmelse med kravene om
webtilgængelighed for de berørte websteder, der opfylder disse standarder eller
dele heraf. Det er særlig vigtigt, at Kommissionen gennemfører relevante
høringer under sit forberedende arbejde, herunder på ekspertniveau.
Kommissionen bør i forbindelse med forberedelsen og udarbejdelsen af delegerede
retsakter sørge for samtidig, rettidig og hensigtsmæssig fremsendelse af relevante
dokumenter til Europa-Parlamentet og Rådet.
(27)     For at sikre ensartede
betingelser for gennemførelsen af de relevante bestemmelser i dette direktiv
bør Kommissionen tillægges gennemførelsesbeføjelser. Undersøgelsesproceduren
bør anvendes til at fastlægge den fremgangsmåde, som medlemsstaterne bør
benytte til overvågning af, om webstederne opfylder kravene.
Rådgivningsproceduren bør anvendes til at fastlægge de nærmere bestemmelser om
medlemsstaternes rapportering af resultatet af denne overvågning til Kommissionen.
Disse beføjelser bør udøves i overensstemmelse med Europa-Parlamentets og
Rådets forordning (EU) nr. 182/2011 af 16. februar 2011 om de generelle regler
og principper for, hvordan medlemsstaterne skal kontrollere Kommissionens
udøvelse af gennemførelsesbeføjelser.
(28)     Målet for dette direktiv,
nemlig etableringen af et harmoniseret marked med henblik på at fremme
tilgængeligheden af offentlige organers websteder, kan ikke i tilstrækkelig
grad opfyldes af medlemsstaterne, da det kræver harmonisering af forskellige
regler, der på nuværende tidspunkt findes i de forskellige medlemsstaters
retssystemer, og kan derfor bedre nås på EU-plan; Unionen kan derfor træffe
foranstaltninger i overensstemmelse med nærhedsprincippet, jf. artikel 5 i
traktaten om Den Europæiske Union. I overensstemmelse med
proportionalitetsprincippet, jf. nævnte artikel, går dette direktiv ikke
videre, end hvad der er nødvendigt for at nå dette mål —
VEDTAGET DETTE DIREKTIV:
Artikel 1
Genstand og anvendelsesområde
1.           Dette direktiv har til formål at
sikre en indbyrdes tilnærmelse af medlemsstaternes love og administrative
bestemmelser vedrørende tilgængeligheden af offentlige organers websteder for
alle brugere, særligt brugere med funktionsnedsættelser, herunder personer med
handicap. 
2.           Det fastlægger regler, efter hvilke
medlemsstaterne skal sikre, at indholdet af visse typer websteder, der tilhører
offentlige organer, gøres tilgængeligt; de typer websteder, der er berørt af
direktivet, er fastlagt i bilaget.
3.           Medlemsstaterne kan vælge at anvende
direktivet på andre typer af offentlige organers websteder end dem, der
henvises til i stk. 2.
Artikel 2
Definitioner
I dette direktiv forstås ved:
1)           "berørte websteder": de
websteder, der er omtalt i artikel 1, stk. 2.
2)           "webstedsindhold":
oplysninger, der formidles til brugeren ved hjælp af en brugeragent, herunder
kode og opmærkning, der fastlægger indholdets struktur, hvordan det
præsenteres, og mulighederne for interaktion. 
3)           "brugeragent": enhver form
for software, der henter og præsenterer webindhold for brugerne, herunder
webbrowsere, medieafspillere, plug-ins og andre programmer, der gør det muligt
at hente, præsentere og interagere med webindhold.
4)           "standard": en teknisk
specifikation, der er vedtaget af et anerkendt standardiseringsorgan, til
gentagen eller konstant anvendelse, men hvis overholdelse ikke er obligatorisk,
jf. definitionen i artikel 2, stk. 1, i forordning (EU) nr. 1025/2012
5)           "international standard":
en standard, der er vedtaget af et internationalt standardiseringsorgan, jf.
definitionen i artikel 2, stk. 1, litra a), i forordning (EU) nr. 1025/2012
6)           "europæisk standard": en
standard, der er vedtaget af et europæisk standardiseringsorgan, jf.
definitionen i artikel 2, stk. 1, litra b), i forordning (EU) nr. 1025/2012
7)           "harmoniseret standard":
en europæisk standard, der er vedtaget på grundlag af en anmodning fra
Kommissionen med henblik på gennemførelse af EU's harmoniseringslovgivning, jf.
definitionen i artikel 2, stk. 1, litra c), i forordning (EU) nr. 1025/2012
8)           "offentligt organ":
staten, regionale eller lokale myndigheder, offentligretlige organer som
defineret i artikel 1, stk. 9, i direktiv 2004/18/EF og sammenslutninger af en
eller flere af sådanne myndigheder eller offentligretlige organer.
Artikel 3
Krav om webtilgængelighed
1.           Medlemsstaterne træffer de
nødvendige foranstaltninger for at sikre, at de berørte websteder gøres
tilgængelige 
a)      på en ensartet måde, der sikrer, at
brugerne kan opfatte, bruge og forstå indholdet, og som gør det muligt at
tilpasse præsentationen af indholdet og interaktionsformen, om nødvendigt ved
hjælp af en tilgængelig alternativ elektronisk løsning 
b)      på en måde, der fremmer interoperabilitet
med en bred vifte af brugeragenter og kompenserende teknologier på EU-plan og
internationalt plan. 
2.           Medlemsstaterne anvender
bestemmelserne i stk. 1 senest fra den 31. december 2015.
3.           Kommissionen tillægges
beføjelser til at vedtage delegerede retsakter i overensstemmelse med artikel 8
med henblik på uddybning af kravene om webtilgængelighed, jf. stk. 1, hvor
dette er hensigtsmæssigt
Artikel 4
Formodning om overensstemmelse med
harmoniserede standarder
Berørte websteder, der opfylder harmoniserede
standarder er dele heraf, hvis referencer er fastsat og offentliggjort af
Kommissionen i Den Europæiske Unions Tidende i henhold til forordning
(EU) nr. 1025/2012, formodes at være i overensstemmelse med de krav om webtilgængelighed,
jf. artikel 3, der er omfattet af de pågældende standarder eller dele heraf.
Artikel 5
Formodning om overensstemmelse med europæiske
eller internationale standarder
1.           Så længe der endnu ikke er
offentliggjort referencer til harmoniserede standarder som omhandlet i artikel
4, formodes berørte websteder, der opfylder europæiske standarder eller dele
heraf, som er fastsat som brugbare standarder i henhold til stk. 2, at være i
overensstemmelse med de krav om webtilgængelighed, jf. artikel 3, der er
omfattet af de pågældende standarder eller dele heraf.
2.           Kommissionen tillægges
beføjelser til at vedtage delegerede retsakter i overensstemmelse med artikel 8
med henblik på at fastsætte, hvilke europæiske standarder eller dele heraf der er
brugbare, jf. stk. 1.
3.           Så længe der endnu ikke er fastsat
referencer til europæiske standarder som omhandlet i stk. 1, formodes berørte
websteder, der opfylder de dele af ISO/IEC 40500: 2012, der omfatter
succeskriterierne og kravene vedrørende overholdelsesniveau AA, at være i
overensstemmelse med kravene om webtilgængelighed, jf. stk. 3.
Artikel 6
Yderligere foranstaltninger 
1.           Medlemsstaterne
tilskynder de berørte websteder til at offentliggøre en
erklæring om deres tilgængelighed, særlig deres overholdelse af dette direktiv
og eventuelt yderligere oplysninger om tilgængelighed til støtte for brugerne. 
2.           Medlemsstaterne træffer foranstaltninger for at fremme anvendelsen af
kravene om webtilgængelighed, jf. artikel 3, på alle andre offentlige organers
websteder end de berørte websteder, særlig offentlige organers websteder, der
er omfattet af eksisterende nationale love eller relevante foranstaltninger
vedrørende webtilgængelighed. 
3.           Medlemsstaterne støtter
passende ordninger for samråd med de relevante parter om webtilgængelighed og
offentliggør enhver ny udvikling i politikken for webtilgængelighed samt erfaringerne
og resultaterne fra gennemførelsen af kravene om webtilgængelighed.
4.           Medlemsstaterne samarbejder på EU-plan, bistået af Kommissionen, med
interesseparter i industrien og civilsamfundet om at overvåge den
markedsmæssige og teknologiske udvikling og fremskridtene inden for
webtilgængelighed med henblik på den årlige rapportering, jf. artikel 7, stk.
4, samt for at udveksle bedste praksis.
Artikel 7
Overvågning og rapportering
1.           Medlemsstaterne overvåger løbende de berørte websteders
overensstemmelse med kravene om webtilgængelighed efter den fremgangsmåde, der
er fastlagt i medfør af stk. 4. 
2.           Medlemsstaterne aflægger
hvert år rapport om resultatet af den overvågning, der er foretaget i henhold
til stk. 4, herunder med måleresultater og, om relevant, en liste over de
websteder, der er omhandlet i artikel 1, stk. 3. 
3.           Rapporten skal også dække de
tiltag, der er gennemført i medfør af artikel 6. 
4.           Ved gennemførelsesretsakter
fastlægger Kommissionen en fremgangsmåde for overvågning af de berørte websteders
overensstemmelse med kravene om webtilgængelighed, jf. artikel 3. Disse gennemførelsesretsakter vedtages efter
undersøgelsesproceduren i artikel 9, stk. 3. Fremgangsmåden
offentliggøres i Den Europæiske Unions Tidende.
5.           Den i stk. 4 omhandlede
fremgangsmåde skal blandt andet fastlægge:
a)      overvågningens hyppighed og hvordan det
udvælges, hvilke berørte websteder der skal undersøges og
b)      på webstedsniveau: en beskrivelse af,
hvordan overensstemmelsen med kravene om webtilgængelighed, jf. stk. 3, påvises,
idet der henvises direkte til den relevante beskrivelse, hvor en sådan
foreligger, i de harmoniserede standarder eller - i mangel af disse - i europæiske
eller internationale standarder, jf. henholdsvis artikel 4 og 5.
6.           Ordningerne vedrørende medlemsstaternes
rapportering til Kommissionen fastlægges af Kommissionen ved
gennemførelsesretsakter. Disse
gennemførelsesretsakter vedtages efter rådgivningsproceduren i artikel 9,
stk. 2. 
Artikel 8
Udøvelse af de delegerede beføjelser
1.           Beføjelsen til at vedtage
delegerede retsakter tillægges Kommissionen på de i denne artikel fastlagte
betingelser.
2.           De delegerede beføjelser i
artikel 3 og 5 tillægges Kommissionen for en ubegrænset periode fra den
dato, hvor dette direktiv træder i kraft. 
3.           Den i artikel 3 og 5
omhandlede delegation af beføjelser kan til enhver tid tilbagekaldes af
Europa-Parlamentet eller Rådet. En afgørelse om tilbagekaldelse bringer
delegationen af de beføjelser, der er nævnt i afgørelsen, til ophør. Den får
virkning dagen efter offentliggørelsen af afgørelsen i Den Europæiske Unions
Tidende eller på et senere tidspunkt, der angives i afgørelsen. Den berører
ikke gyldigheden af delegerede retsakter, der allerede er i kraft.
4.           Så snart Kommissionen
vedtager en delegeret retsakt, giver den samtidig Europa-Parlamentet og Rådet
meddelelse herom.
5.           En delegeret retsakt vedtaget
i henhold til artikel 3 og 5 træder kun i kraft, hvis hverken
Europa-Parlamentet eller Rådet har gjort indsigelse inden for en frist på to
måneder fra meddelelsen af den pågældende retsakt til Europa-Parlamentet og
Rådet, eller hvis Europa-Parlamentet og Rådet inden udløbet af denne frist
begge har informeret Kommissionen om, at de ikke agter at gøre indsigelse.
Fristen forlænges med to måneder på Europa-Parlamentets eller Rådets initiativ.
Artikel 9
Udvalg
1.           Kommissionen bistås af et
udvalg. Dette udvalg er et udvalg som defineret i forordning (EU) nr. 182/2011.
2.           Når der henvises til dette
stykke, anvendes artikel 4 i forordning (EU) nr. 182/2011.
3.           Når der henvises til dette
stykke, anvendes artikel 5 i forordning (EU) nr. 182/2011.
Artikel 10
Gennemførelse
1.           Medlemsstaterne sætter de
nødvendige love og administrative bestemmelser i kraft for at efterkomme dette
direktiv senest den 30. juni 2014. De tilsender straks Kommissionen disse love
og bestemmelser. Lovene og bestemmelserne skal ved vedtagelsen indeholde en
henvisning til dette direktiv eller skal ved offentliggørelsen ledsages af en
sådan henvisning. De nærmere regler for henvisningen fastsættes af medlemsstaterne.

2            Medlemsstaterne meddeler
Kommissionen teksten til de vigtigste nationale retsforskrifter, som de
udsteder på det område, der er omfattet af dette direktiv.
Artikel 11
Nyvurdering
Kommissionen
tager anvendelsen af dette direktiv op til vurdering inden for tre år efter
dets ikrafttræden. 
Artikel 12
Ikrafttræden
Dette direktiv
træder i kraft på tyvendedagen efter offentliggørelsen i Den Europæiske
Unions Tidende.
Artikel 13
Adressater
Dette direktiv
er rettet til medlemsstaterne i overensstemmelse med traktaterne.
Udfærdiget i Bruxelles, den […].
På Europa-Parlamentets vegne                    På
Rådets vegne
Formand                                                        Formand
BILAG 
Typer af offentlige organers websteder
(jf.
artikel 1, stk. 2)
1)           Indkomstskat: selvangivelse,
årsopgørelse
2)           Arbejdsformidlingskontorers
jobsøgningstjenester 
3)           Socialsikringsydelser:
arbejdsløshedsunderstøttelse, børnepenge, udgifter til lægebehandling og
medicin (godtgørelse eller direkte betaling), uddannelsesstøtte. 
4)           Personlige dokumenter: rejsepas,
kørekort 
5)           Indregistrering af køretøjer 
6)           Ansøgning om byggetilladelse 
7)           Politianmeldelse, f.eks. af tyveri 
8)           Offentlige biblioteker, f.eks.
kataloger og søgeværktøjer 
9)           Anmodning om og levering af fødsels-
og vielsesattester
10)         Tilmelding til universiteter og
højere læreanstalter 
11)         Anmeldelse af flytning
12)         Sundhedsrelaterede
ydelser: interaktiv rådgivning om, hvilke tjenester der tilbydes,
onlinetjenester for patienter, aftaler.
[1]               Ifølge FN’s Konvention om
rettigheder for personer med handicap omfatter mennesker med handicap personer
med en langvarig fysisk, mental, intellektuel eller sensorisk
funktionsnedsættelse, som i samspil med forskellige barrierer kan hæmme dem i
fuldt og effektivt at deltage i samfundslivet på lige fod med andre.
[2]               Markedet for webudvikling beregnes
som summen af de økonomiske aktiviteter i kategorierne
computerprogrammeringsaktiviteter og webportaler, hhv. kategori J6201 og J6312
i NACE rev. 2. Kilde: Eurostat, Annual detailed enterprise
statistics for services (NACE Rev.2 H-N and S95), online data code
sbs_na_1a_se_r2).
[3]               Kilde: http://www.w3.org/WAI/_ 
[4]               http://www.iso.org/iso/iso_catalogue/catalogue_tc/catalogue_detail.htm?csnumber=58625
[5]               http://www.un.org/disabilities/default.asp?id=150_ 
[6]               http://www.mandate376.eu/_ 
[7]               http://ec.europa.eu/governance/impact/planned_ia/docs/2012_just_025_european_accessibiliy_act_en.pdf_ 
[8]               Undersøgelsen (SMART 2008/0066),
som blev bestilt i 2008, resulterede i 2 årsrapporter i henholdsvis 2010 og
2011.
[9]               SMART 2009/00-72: http://ec.europa.eu/information_soety/activities/einclusion/library/_                studies/cost_benefit_accessibility/index_en.htm
[10]             http://ec.europa.eu/information_society/activities/einclusion/policy/accessibility/web_access/                public_consultation/workshop/index_en.htm_.
[11]             http://ec.europa.eu/information_society/activities/einclusion/policy/accessibility/com_2008/            index_en.htm_ 
[12]             "Web-accessibility in European
countries: level of compliance with latest international
accessibility specifications, notably WCAG 2.0, and approaches or plans to
implement those specifications" (SMART 2008/0068). http://ec.europa.eu/information_society/activities/einclusion/library/studies/web_access_compliance/index_en.htm_

[13]             Benchmarkundersøgelse 2006-2008: "Measuring Progress of eAccessibility in Europe" (MEAC-1). Se
Empirica, WRC, RNIB, RNID, eWORX (2007),    http://ec.europa.eu/information_society/activities/       einclusion/library/studies/meac_study/index_en.htm_.

[14]             http://ec.europa.eu/digital-agenda/en/news/groups-supporting-e-inclusion-agenda
[15]             European Information &
Communications Technology Industry Association.
[16]             http://ec.europa.eu/information_society/eeurope/2002/action_plan/pdf/egovindicators.pdf_ 
[17]             EUT C 110 af 26.9.2006 s. 26,
(KOM)2005 425 endelig.
[18]             EUT C 9 af 11.1.2012, s. 65-70.
[19]             KOM(2010) 743 endelig – Ikke
offentliggjort i Den Europæiske Unions Tidende.
[20]             KOM(2010) 245 endelig/2.
[21]             EUT L 412 af 30.12.2006, s. 1-43.
[22]             EUT L 310 af 9.11.2006, s. 15-40. 
[23]             KOM(2010) 636 endelig – ikke
offentliggjort i Den Europæiske Unions Tidende.
[24]             EUT L 210 af 31.7.2006, s. 25.
[25]             http://ec.europa.eu/information_society/eeurope/2002/action_plan/pdf/egovindicators.pdf
[26]             http://www.mandate376.eu/ 
[27]             http://www.consilium.europa.eu/uedocs/cms_data/docs/pressdata/en/trans/107014.pdf